16 Boemo 3: Fa re tshwere thuto ya Baebele, re ka nna ra letla moithuti gore a bale dikarabo fela jaaka di ntse mo bukeng e re ithutang Baebele ka yone. Le fa go ntse jalo, fa re dira seo re ka nna ra dira gore moithuti a se ka a gatela pele semoyeng. Ka ntlha yang? Ka gonne fa moithuti a bala dikarabo fela jaaka di ntse mme a sa tlhatlhanye ka tsone, a ka nna a se ka a nonofa semoyeng. Fela jaaka sejalo se se swabang fa se utlwa mogote, le ene a ka ineela motlhofo fa a ganediwa. (Math. 13:20, 21) Gore seo se se ka sa direga, re tshwanetse go botsa moithuti gore o ikutlwa jang ka se a ithutang sone. Leka go bona gore a o dumalana le dintlha tse a di ithutang. Sa botlhokwa le go feta, dira gore a go bolelele lebaka la go bo a di dumela kgotsa a sa di dumele. Go tswa foo, mo thuse gore a beye mabaka ka Dikwalo gore kgabagare a kgone go itirela ditshwetso tse di siameng. (Baheb. 5:14) Fa re dirisa dipotso ka tsela e e molemo, batho ba re ithutang le bone ba ka nna le tumelo e e nonofileng mme ba ka kgona go emelana le maiteko a ba bangwe a go ba ganetsa kgotsa go ba tsietsa. (Bakol. 2:6-8) Ke eng gape se re ka se dirang gore re diragatse seabe sa rona sa go nna baefangele?